АҞӘА, мшаԥы 12 - Sputnik, Асмаҭ Ҵәыџьԥҳа. Аԥсны Иреиҳаӡоу аӡбарҭа ахашшааратә коллегиа Ахра Аҩӡба иус ахәаԥшразы аӡбаҩ Роман Кәарҷиа икандидатура мап ацәнакит.
Аҩӡба идукат Инга Габилаиаԥҳа лажәақәа рыла, аӡбаҩ Роман Кәарҷиа ахьчаратә ган ашшыԥхьыӡ ахәаԥшра азин имам Аҟәатәи ақалақьтә ӡбарҭа аӡбаҩ Инар Кәарҷиеи иареи ахьеижәлантәу азы. Инар Кәарҷиа иоуп мшаԥы 2 рзы Аҟәатәи ақалақьтә еизара Ахра Аҩӡба лаҵара 5 рҟынӡа ибаандаҩра аҿҳәара иацызҵаз. Аус ахырхарҭагьы ихатәы интерес амазар ҟалоит ҳәа илшьоит адукат.
Ахра Аҩӡба даанкылан хәажәкыра 4 рзы. Азинхьчаратә усбарҭақәа русзуҩцәа хәажәкыра 4 рзы Ахра Аҩӡба дахьынхоз аҩнаҟны иаадырԥшит иҵәахыз абџьар, аџьаԥҳаны, ахархәага ҷыдақәа, арадиодырраҭара мҩаԥызго ашьақәгылақәа. Ашьаус хацыркын уаанӡа еиқәшаҳаҭханы абџьари аџьаԥҳани азакәаншьаҭа рымамкәа раахәара, рыҵәахра, рымҩангара, рныҟәгара ахьымҩаԥыргоз азы.
Хәажәкыра 7 рзы Аҟәатәи ақалақьтә ӡбарҭа Ахра Аҩӡбеи ихьчаҩцәа: Талех Гасанов, Аслана Гуатижев, Андреи Локтионов, Станислав Культа мызкы – мшаԥы 5 рҟынӡа ҭакрала ирхыргарц аӡбамҭа аднакылеит.
Мшаԥы 1 азы Аҟәатәи ақалақьтә ӡбарҭа Станислав Культа, Андреи Локтионов, Аслан Гуатижев рырбаандаҩратә ҿҳәара аҽа мызкы ацнаҵеит, 2021 шықәса лаҵара 4 аҟынӡа. Убри аан аус аҽа лахәылак – Талех Гасанов иганахь ала Апрокуратура хада азыҳәа иақәшаҳаҭымхеит.
Мшаԥы 2 рзы Аҟәатәи ақалақьтә еизара Ахра Аҩӡба лаҵара 5 рҟынӡа ибаандаҩра аҿҳәара иацнаҵеит.
Иара убас шәаԥхьар ҟалоит:
-
Аӡбарҭа Ахра Аҩӡба дзыхьчоз хҩык рырбаандаҩра аҿҳәара иацнаҵеит